NOVIJE

Kamp za izbjeglice u Slavonskom Brodu i dalje će ostati u funkciji, ali će se 'snage' povećavati ili smanjivati u skladu s realnim potrebama, izvijestili su u ponedjeljak iz Ravnateljstva policije.

Nakon najave odlaska hrvatskih policajaca u Makedoniju te uvođenja novog modela registracije izbjeglica na balkanskoj ruti, pojavile su se špekulacije o budućnosti slavonskobrodskog kampa.

One su dijelom potaknute i uvođenjem novih mjera u kampu - početkom veljače najprije su ukinuti topli obroci za dio volontera koji rade u kampu, a potom je otkazana suradnja za 50 radnika koji su bili angažirani kroz program javnih radova.

Na zanimanje novinara za sudbinu slavonskobrodskog zimskog tranzitnog centra za izbjeglice, iz Ravnateljstva policije podsjećaju da je slanje hrvatskih policajaca u Makedoniju rezultat dogovora sa sastanka ravnatelja i direktora policija u Skopju 3. veljače.

Tada je dogovoreno i uvođenje dodatnih standardiziranih mjera i postupaka, kao i ograničenja za prolazak izbjegličkom rutom s ciljem uspostave stabilnog sustava upravljanja migracijskim tokovima. Poduzete mjere trebale bi u idućih nekoliko mjeseci smanjiti migracijski pritisak zapadno-balkanskom rutom. Hrvatskim policajcima glavni posao na makedonskoj granici biti će profilacija i nadzor ljudi te omogućavanje prolaska migranata prema konačnoj zemlji odredišta, navode iz Ravnateljstva policije.

RANIJE

Ministar unutarnjih poslova Vlaho Orepić i glavni ravnatelj policije Vlado Dominić ispratili su policijske službenike koji su krenuli na granicu Grčke i Makedonije pomoći kolegama u tranzitu izbjeglica koje stižu na europsko tlo, javlja RTL.

Ministar je otkrio kako kreće novi režim što se tiče prijevoza i prihvata informacija. Naime, on je najavio zatvaranje kampa u Slavonskom Brodu, dodavši kako će ista sudbina zadesiti kampove u Srbiji i Sloveniji.

- Zaustavljat će se jedino zbog izmjene lokomotiva i policajaca na osiguranju vlaka. Također, ako bi nekome zatrebala liječnička pomoć, ona će mu se i pružiti, kazao je Orepić.

Upitan ako netko u Makedoniji izrazi želju da ostane u Hrvatskoj i ovdje zatraži azil, ministar je odgovorio kako će se ta osoba 'onda iskrcati u Hrvatskoj'.

Prijevoz izbjeglica na ovakav način dogovorile su vlade Srbije, Makedonije, Slovenija, Austrije i Hrvatske.

Naših policajaca na terenu bit će 20. Prva grupa tamo ostaje do 23. veljače.

- Njihov zadatak je profilacija ljudi i nadzor prolaza prema konačnoj zemlji odredišta, pojasnio je Dominić, prenosi RTL.